
«Sherryl Woods skriver følsomme bøker om familie, vennskap og hjem. Skikkelige feel-good-bøker!»

Bestselgerforfatteren Debbie Macomber



«Sherryl Woods gir karakterene dybde, intensitet og riktig mengde humor.»

RT Book Reviews



«Hyggelig lesning som kan nytes gang på gang.»

RT Book Reviews



«Med en god historie og en dyp følsomhet er den tredje Chesapeake Shores-romanen svært fengslende. Karakterene er gode og har fin kjemi og slagferdighet.»

RT Book Reviews om I kjærlighetens havn



«Det slår gnister i en historie som flommer over av familiekonflikter, varme og muligheten til å finne kjærligheten på ny.»

Library Journal om Blomster i Main Street


Kjære venner!

Helt siden Jess O’Brien dukket opp i Vertshuset Eagle Point, har dere bedt meg om å fortelle historien om denne kompliserte kvinnen. Her kommer den endelig i Måneskinnsbukten.



Som en kvinne som helt siden barndommen har kjempet mot følelsen av å bli sviktet, noe som skyldes at moren Megan reiste fra familien, pluss en lenge udiagnostisert psykisk lidelse, har Jess problemer med å få orden på livet sitt. Nå har hun endelig en karriere hun elsker som eier av vertshuset Eagle Point, men hittil har kjærligheten sviktet henne.



Will Lincoln har vært forelsket i Jess i mange år. Som psykolog forstår han hennes problemer bedre enn de fleste og elsker henne til tross for hennes mangler og feil. Men det er akkurat det at han forstår henne så godt som skremmer Jess. Hun er redd han bare ser henne som et psykologisk tilfelle.



Det skal koste Will mye å overbevise Jess om at han er hennes drømmemann, men en romantisk natt i Moonlight Cove klarer han det. Jeg håper den stunden vil få deg til å sukke, akkurat som den tok pusten fra Jess.



Varme hilsener

Sherryl




KAPITTEL 1

Vi har en idé, erklærte Laila Riley idet hun og Connie Collins dukket opp på kontoret til Jess O’Brien på vertshuset i Eagle Point en lørdagskveld.

Hun hadde et glimt i øyet som gjorde Jess nervøs. –Er det noe vi kommer i fengsel for? spurte hun mistenksomt. Hun hadde ikke noe imot å ta sjanser, men hun ville gjerne vite om mulighetene på forhånd slik at hun kunne lage en plan B.

Laila smilte. –Nei. Dette er bare noe litt uvanlig, noe ingen av oss ville tenkt på hvis vi ikke kunne gjøre det sammen.

–Tør jeg å spørre? kom det fra Jess.

–Nettdating, avslørte Connie. Entusiasmen i stemmen hennes tydet på at dette hadde vært Lailas idé, og at Connie bare hadde gått med på det fordi hun kjedet seg.

Jess var ikke like desperat. –Du tuller.

–Dette er alvor, understreket Laila.

Jess så på de to kvinnene som hadde kommet til kontoret hennes på en kveld da alle attraktive, intelligente kvinner burde vært ute på en date. Connie og Laila var indirekte i slekt med henne siden deres søsken var gift med hennes søsken. De var venner trass i at de var så forskjellige i alder.

Connie var en alenemor på førtien år, og hadde en tenåring som nettopp hadde flyttet ut for å studere. Lillebroren hennes, Jake, var gift med Bree som var søsteren til Jess. Laila var trettiseks og sjef i den lokale banken, og hennes storebror Trace var gift med Abby –den eldste søsteren til Jess. Jess selv var den yngste med sine tretti år. Noen ganger virket det som om alle i Chesapeake Shores var i slekt med en O’Brien på en eller annen måte.

–La oss tenke grundig gjennom dette, sa Laila og skjenket seg et glass te fra kannen på skrivebordet til Jess. –Hva skal du i kveld? Her sitter du på kontoret mens du burde vært ute på byen.

Jess kikket på haugen med papirarbeid som ventet på henne. Det var det hun likte minst ved jobben sin. Hun begynte å se poenget til Laila.

–Og virker det fornuftig? fortsatte Laila. –Hva er det som feiler mennene her i byen, siden vi tre er alene på en lørdagskveld? Vi må utvide horisonten. Komme oss ut.

–Og finne noen mannfolk som bor på helt feil steder? Det lyder ikke så smart, innvendte Jess.

–Det tenkte jeg også, sa Connie mens Laila skjenket et glass te til henne også. –Men jeg kjeder meg sånn at jeg er klar for det meste. Jeg ventet på at min datter skulle komme seg av gårde for å studere, men nå som hun har reist, er huset så tomt. Jeg holder ikke ut.

–Og jeg har kjedet meg sånn siden Dave og jeg gikk fra hverandre for tre år siden. Det sier ikke lite, for å gå ut med ham var omtrent like spennende som å se på gresset gro, sa Laila og rettet seg opp. –Nettdating er det som skal til for å forandre på sakene. Det blir gøy.

Jess var fortsatt ikke overbevist. Hun snudde seg mot Connie, som vanligvis var fornuftig. –Er du virkelig med på dette?

Connie trakk på skuldrene. –Jeg ser noen fordeler ved det.

–Mannfolk som bor på helt feil steder, gjentok Jess.

–Det er ikke noe problem, insisterte Laila. –Det er et nytt datested. Med menn som ikke bor så langt herfra.

Jess klarte ikke helt å begripe at Connie var klar til å prøve nettdating. –Men jeg trodde… begynte hun og tidde. Det var ikke meningen at hun skulle vite at det hadde slått gnister mellom Connie og onkelen til Jess, Thomas O’Brien. Brødrene hennes, Connor og Kevin, hadde fått henne til å love å holde tett. –Nei, det var ikke noe, sukket hun.

Connie så mistenksomt på henne, men sa ingenting.

Laila fortsatte uanfektet: –Er det ikke bare perfekt?

–Er det noen single menn her i området som vi ikke kjenner? spurte Jess skeptisk. –Er det ikke derfor vi sitter her alene en lørdagskveld?

–Området slutter ikke ved bygrensen, hevdet Connie.

–Det inkluderer Annapolis, forklarte Laila og viste Jess en brosjyre. –Se der. Lunsj ved viken. Høres det ikke herlig ut? Og det er det eneste vi forplikter oss til, å spise lunsj med en ny av og til. Det må være bedre enn å henge i baren på Brady’s og vente på at noen skal legge merke til oss. Hvis jeg fortsetter å være der så ofte, har Dillon truet med å oppkalle en av barkrakkene etter meg.

–Da har du i alle fall et levende ettermæle i Chesapeake Shores, ertet Jess. –Mye bedre enn å ha bildet ditt på veggen i banken som familien din eier.

–Du kan erte meg så mye du vil, men jeg synes vi skal gjøre dette, slo Laila fast. –Vi er intelligente, tiltrekkende kvinner. Vi fortjener å være sammen med spennende, vellykkede menn som vi ikke er i slekt med.

–Og jeg er lei av trøstemiddagene på lørdagskveldene hos Jake og Bree, sa Connie med et grøss. –Etter at Jenny flyttet hjemmefra, venter de at jeg skal være der til stadighet og beundre babyen deres. Hun er jo søt, men det er ikke det jeg vil gjøre hver lørdagskveld de neste årene.

–Jeg har også fått nok av sånne middager, nikket Jess, –men jeg har i alle fall blitt ført videre fra Bree til Abby til Kevin, og til og med Connor.

–Jeg blir ikke engang bedt på trøstemiddager, sa Laila. –Trace og Abby regner bare med at jeg vil sitte barnevakt for tvillingene. Hvis jeg ikke gifter meg snart, kommer de antagelig til å flytte meg inn og gjøre meg til barnepike på heltid.

–Du har en karriere, sa Jess. –Jeg er nokså sikker på at du kan være uavhengig.

–Det er noe dritt å være uavhengig, erklærte Laila.

–Amen, sa Connie. –Ikke det at jeg vil ha en mann til å kontrollere livet mitt, la hun til. –Men det hadde vært fint å ha noen å kose seg med foran peisen om kvelden.

–Si det du egentlig mener, sa Jess. –Du vil ha sex.

Connie sukket. –Vil vi ikke det, alle sammen?

–Skal vi gjøre dette, da? spurte Laila og dunket fingeren mot brosjyren.

–Men hva vet vi om dette firmaet? spurte Jess.

–Bare det som står i brosjyren, sa Laila. –Diskret matching, utført av en psykolog som har jobbet med single klienter i flere år. Han har utviklet kriterier for å sikre at folk har de samme målene og verdiene, la hun til og så alvorlig på dem. –Kom igjen, jenter. Hva har vi å tape? Hvis det blir noen forferdelige dater, kan vi le av dem etterpå mens vi tar en drink hos Brady’s.

–Jeg er med, sa Connie. –Du da, Jess?

Jess så på papirene på skrivebordet. De kom ikke til å gå sin vei. –Pokker heller. Jeg er med.

Hun snudde seg og slo på datamaskinen og fant hjemmesiden til datingfirmaet. –Fin design, sa hun anerkjennende.

–Det ser respektabelt ut, nikket Connie.

–Og jeg liker bildet, la Laila til. –Jeg er nokså sikker på at det er tatt på Shore Road. Der er fiskebryggen nede til venstre.

–Er du ikke redd for at vi blir koblet med noen vi allerede kjenner eller har vært ute med? spurte Jess. –Det kunne bli guffent.

–Eller vi kunne bli nødt til å ta en ny titt på vedkommende, sa Connie tankefullt. –Hvis en ekspert sier at vi passer sammen, så har vi kanskje bare undervurdert den personen.

–Eller så er ikke den eksperten så smart, parerte Jess.

Likevel var hun den første som fylte ut skjemaet som kom opp på skjermen. Hun hadde lyst til å jukse med svarene bare for å se hva som skjedde, men Connie og Laila kom henne i forkjøpet.

–Du må ta dette alvorlig, sa Connie formanende.

–Vi forventer at en datamaskin og en såkalt ekspert skal gjøre det vi ikke har greid å gjøre selv, sa Jess. –Og du vil at jeg skal ta det alvorlig?

–Jeg gjør det, sa Connie. –For dette kan være min siste sjanse.

–Det blir ikke din siste sjanse, sa Laila med ettertrykk. –Hvis du skal se på det på den måten, Connie, så er det kanskje best du ikke gjør det. Desperasjon er aldri så lurt når det gjelder å treffe menn. Vi gjør dette for moro skyld og for å få oss en gratis lunsj. Vi må ikke forvente for mye, bare konsentrere oss om å ha det gøy.

Jess nikket. Connie så ikke overbevist ut, men da Jess var ferdig med å fylle ut, skyndte Connie seg å ta hennes plass ved datamaskinen. Laila fulgte etter.

Da det siste skjemaet var sendt inn, så de på hverandre.

–Jeg må ha en drink, sa Jess.

–Jeg blir med, sa Laila.

Connie nikket. –Jeg tenker jeg tar en dobbel.

*

En av de få tingene som ikke hadde endret seg etter at Jake giftet seg med Bree, var at han, Mack Franklin og Will Lincoln møttes til lunsj på Sally’s. De hadde begynt med det da Jake trengte støtte etter at det ble slutt mellom ham og Bree for et par år siden. Nå som de var sammen igjen og lykkelig gift, hadde lunsjtradisjonen blitt en mulighet for de tre mennene til å holde vennskapet ved like. Will var mer avhengig av de to andre enn noen av dem antagelig ante.

Som psykolog brukte Will dagen sin på å høre på andres problemer, men han hadde ikke andre enn Jake og Mack til å høre på sine egne. Selv om de nå visste det meste om hverandre, var det en ting Will hadde holdt hemmelig for dem en stund: det nye firmaet, «Lunsj i viken».

Det var frustrasjon som hadde skapt datingbyrået. Han tilbrakte for mye tid med å gi råd til enslige mennesker om forholdene deres, og for lite tid på å bygge opp noe forhold selv. Navnet på firmaet, som hadde dukket opp i hodet hans midt på natten, skulle være ironisk. I alle fall for ham selv. Selv om han likte å treffe kompisene, syntes han det var på høy tid å spise lunsj sammen med noen som gikk i kjole og brukte parfyme. Jake duftet iblant av roser, men det var bare de gangene han hadde plantet rosebusker for kundene sine om formiddagen. Det ble ikke det samme.

Og det var på tide å slutte å hige etter Jess O’Brien, lillesøsteren til hans venner Kevin og Connor O’Brien. Jess hadde hatt rikelig anledning til å vise det hvis hun var det minste interessert i Will, men hun behandlet ham stort sett som en irriterende storebror.

Etter at han ble psykolog, beskyldte hun ham stadig for å analysere henne fordi hun hadde ADHD. Så snart han viste henne oppmerksomhet, mistenkte hun at han ville studere hennes tilfelle. Det hjalp ikke hvor mye han nektet. De havnet ofte i samme selskaper, og mistanken hennes gjorde møtene deres anstrengende og klønete.

Derfor var det på tide å komme seg videre, og det var ikke så lett i en by med under fem tusen innbyggere, bortsett fra om sommeren når turistene flommet inn. «Lunsj i viken» skulle ikke bare fylle et hull i det sosiale livet i Chesapeake Shore, men det skulle også redde ham fra en enslig alderdom.

Han forklarte det hele til Jake og Mack. De glodde på ham som om han plutselig hadde fått horn i pannen.

–Skal du starte et nettdatingbyrå? gjentok Mack som om han ikke trodde sine egne ører.

–Nettopp, sa Will. –Hvis du ikke hadde hatt det så travelt med ikke å gå ut med Susie, så ville jeg foreslått at du meldte deg på. Du er en av de mest ettertraktede ungkarene i byen.

–Har du tenkt å bruke dette nettstedet selv? spurte Jake. –Jeg trodde du hadde noe på gang med en psykolog som kjøpte et sommerhus her.

–Det hadde jeg, sa Will. –For to år siden. Det funket ikke, og det ville du visst hvis du hadde fulgt litt med på hva jeg forteller.

–Men du har vært ute med damer, hevdet Jake. –Du har sviktet oss for å gå på date.

–Hva kan jeg si? sa Will og trakk på skuldrene. –Ingenting av det har blitt til noe.

–Det har vel noe for seg, sa Mack. –Susie klager alltid over at det er så få ledige mannfolk i byen.

Jake kvalte en latter.

Mack skulte på ham. –Hva er det?

–Jeg trodde hun hadde deg, svarte Jake.

–Vi er ikke sammen, sa Mack nok en gang.

–Men det er ingen av dere som ser etter noen andre heller, påpekte Will. –Hvis du er åpen for andre muligheter, kan jeg melde deg på nå med det samme. Du som har vært idrettsmann og er en nesten berømt sportsjournalist. Jeg kan koble deg med en dame før uken er omme.

Jake så vantro på ham. –Har du fått kunder allerede?

–Nesten tretti til nå, bekreftet Will.

–Er det noen vi kjenner? spurte Mack. –Susie, for eksempel? la han til i en tone som viste at det var mer mellom dem enn han ville innrømme.

–Det kan jeg ikke svare på, sa Will.

–Når begynte du med dette? spurte Jake.

–Offisielt er det tre uker siden, men jeg har jobbet lenger med å lage kriteriene for hvordan folk skal matches. Nå har jeg spredd noen brosjyrer i byen, og folk har begynt å melde seg på. Jeg tenkte det var best at jeg fortalte det før noen andre sa det. Noen finner vel ut at det er jeg som er psykologen som står bak. Det er ikke så mange av oss i området.

–Gjør du dette for å tjene penger? spurte Mack. Før han møtte Susie, hadde Mack ingen problemer med å treffe jenter, så han skjønte ikke problemet til Will.

–Det kunne bli en gullgruve, men det er ikke derfor jeg gjør det, sa Will. –Det er mer til det felles beste.

–Den var god, sa Jake tørt. –Du har jo allerede innrømmet at du gjør dette for å treffe damer. Kunne du ikke bare hengt litt oftere i baren på Brady’s?

Will ristet på hodet. –Det fungerte ikke for meg.

–Hva med kirken? Det er mange som treffer damer i kirken, sa Mack. –Hvis jeg hadde visst at du var så desperat, skulle jeg bedt Susie om å finne noen til deg. Hun har en masse venninner.

–Jeg er ikke desperat, sa Will litt fornærmet. –Jeg er proaktiv.

Jake og Mack så på hverandre. –Hva med Jess? spurte Jake.

–Hva med henne? parerte Will.

–Du har alltid vært gal etter henne, sa Jake.

–Men hun er ikke gal etter meg, sa Will. Han prøvde ikke engang å benekte sine følelser. –Se bort fra henne. Hun har ingenting med dette å gjøre.

Vennene så ikke overbevist ut, men forlot emnet.

Mack smilte. –Skal du arrangere sånne sammenristingsfester som vi hadde på videregående, der alle har navnelapp på seg? Eller sånn speed-dating? Det er visst livlige saker.

Will rynket pannen. –Jeg må stikke, sa han og reiste seg. –Må tilbake på kontoret og hjelpe folk å finne lykken.

–Du og Dolly Levi, sa Mack med et flir.

Will så uforstående på ham. –Hvem da?

–«Hello, Dolly». Det er en musikal. Susie og jeg så nettopp den nye versjonen. Hun er en Kirsten Giftekniv.

Jake stønnet. –Ikke fortell folk at du ser jentete musikaler nå. Det kommer til å ødelegge ryktet ditt som idrettsmann og ungkar. Ingen kommer til å ta deg alvorlig. Antagelig får du aldri en date igjen.

–Han trenger ikke flere dater, sa Will. –Han har jo Susie.

–Og hun har visst dårlig innvirkning på ham, sa Jake.

Mack rynket pannen. –Må jeg peke på at din kone setter opp stykker på det flotte nye teateret her, med en og annen musikal på programmet? Har du tenkt å se dem?

Jake ynket seg. –Det er en forpliktelse, ikke noe jeg velger.

–Kjøper du den, Will? Er det noe annet?

–Jeg megler ikke her, gutter, erklærte Will. –Klar dere selv.

Han skulle tilbake på kontoret for å finne drømmekvinnen. Kanskje hun var rett rundt hjørnet, men i så fall burde han ha støtt på henne for lengst.

*

For første gang siden fredag åpnet Will mailboksen sin mandag ettermiddag, for å sjekke innmeldingene i «Lunsj ved viken». Det hadde kommet inn seks nye i løpet av helgen. Han hadde lagt inn dataene fra tre av dem da han så de som var sendt inn fra Laila, Connie og Jess. Han sperret opp øynene. Laila og Connie overrasket ham ikke, men Jess? Hva skulle han gjøre med henne?

Hun hadde betalt medlemskapet sitt med kredittkort, så han måtte legge dataene hennes inn i systemet og se om hennes kriterier matchet noen andre. Men det vred seg i magen hans ved tanken. Han ville helst slette hele påmeldingen. Han ville ikke være den som sørget for at Jess vandret inn i solnedgangen med en annen. Kanskje hun kom til å gjøre det uansett, men han ville ikke være mannen som ordnet det.

Han kjempet med samvittigheten sin i ti minutter før han motvillig la henne inn i systemet. Da datamaskinen ikke kom opp med noen treff med det samme, sukket han lettet.

Han sa til seg selv at han skulle sende pengene tilbake til henne og be henne melde seg inn senere, men han fikk seg ikke til det. Han visste at det skyldtes at han hadde personlige grunner til å avvise henne. Hadde det vært en annen, ville han ha sett på dataene hennes igjen om noen dager. Selv om han ikke likte det, skyldte han henne det.

Det var lettere med Laila og Connie. Tre mulige matcher dukket opp for Connie, og han sendte dem gjensidig kontaktinformasjon. For Laila viste det seg fire muligheter. Merkelig nok så det ut til at den mannen hun hadde mest til felles med, så ut til å være ham selv.

–Ikke snakk om, mumlet han. Han hadde aldri tenkt på å date lillesøsteren til Trace. Men hvorfor ikke? Kanskje dette var den beste testen på om han brukte de rette kriteriene. Det var den første matchen som hadde kommet opp for ham med så mange riktige koblinger.

Han hadde nesten overtalt seg selv til å ringe Laila da det gikk opp for ham at det ikke var noen tilfeldighet at hennes, Connies og Jess’ innmeldinger hadde kommet inn med få minutters mellomrom. Hadde de egget hverandre opp til å melde seg inn? Og hva ville Jess tenkte hvis han gikk ut med Laila? Ville hun bli fornærmet over at vennene hennes hadde fått tildelt dater, og ikke hun? Ville det plage henne hvis han var den første daten til Laila? Og hvorfor skulle han nå bry seg, hvis han bare gikk videre i livet slik han hadde påstått at han gjorde?

Før han rakk å ombestemme seg, tok han av telefonrøret og ringte Laila i banken.

–Hei, Will! Hva skjer? spurte hun vennlig.

–Det virker sikkert utrolig, men vi er blitt matchet av et nettdatingbyrå, sa han uten å fortelle at det var hans byrå. Det ville hun tidsnok finne ut.

–«Lunsj i viken»? sa hun. –Tuller du med meg? Jeg trodde ikke det skulle skje noe så fort.

–Jeg er like overrasket som deg, men jeg tenkte vi gjerne kunne gjøre et forsøk. Vil du spise lunsj med meg i morgen?

–Hvorfor ikke? sa hun og nølte litt. –Er du sikker på at dette er så lurt?

–Hvorfor ikke? spurte han. –Vi ser jo etter folk å bli kjent med, og hvis datamaskinen mener at vi passer sammen, så kan vi jo ta en prat.

–Vi får i det minste en god latter.

–Nettopp. Hva sier du?

–Hvor og når? spurte hun.

–Panini Bistro klokken tolv? Eller er det et annet sted du heller vil gå?

–Jeg trodde du alltid spiste lunsj med Mack og Jake, sa hun.

–Men det er kanskje på tide å endre på rutinen.

–Det er greit, jeg blir med. Panini Bistro er helt ok. Ser deg der, da. Skal jeg ta en nellik bak øret så du kjenner meg igjen? lo hun.

–Hvis du ikke har forandret deg veldig siden vi spiste middag hos familien O’Brien for noen søndager siden, så skal jeg kjenne deg igjen, sa han. –Men kanskje vi skal holde dette for oss selv inntil videre. Hva synes du?

–Er du flau over å bli sett med meg, Will Lincoln? spurte hun ertende.

–I så fall ville jeg ikke spist lunsj med deg på Shore Road, sa han. –Jeg tenkte bare at vi ikke trenger å fortelle alle om dette før vi ser hvordan det går. Vi har vel noen venner som vil mene litt av hvert.

–Det er kanskje en spesiell venn du tenker på, sa Laila. –Er det Jess som ikke skal høre om dette?

–Naturligvis ikke, sa Will bestemt. –Hvorfor skulle hun bry seg om det?

–Det var beroligende å høre. Jeg er ikke så god til å holde på hemmeligheter.

–Greit, sa Will resignert. Det var ikke umulig at en lunsj med Laila ville sette sinnene i kok. –Snakkes i morgen.

–Jeg gleder meg, sa Laila.

Will skulle ønske han kunne sagt det samme. I stedet hadde han en kvernende følelse i magen. Enhver psykolog kunne fortalt ham at det skyldtes at han lekte med ilden.


KAPITTEL 2

Noen dager etter at hun hadde meldt seg inn i «Lunsj i viken» sjekket Jess innboksen sin. –Jeg skjønner det ikke, mumlet hun frustrert til Laila som nettopp hadde kommet innom. –Både du og Connie fikk treff med det samme. Jeg har ikke engang fått en bekreftelse på at jeg er innmeldt.

–Sikkert bare en forglemmelse, sa Laila, men Jess syntes hun så litt skyldbevisst ut.

–Vet du noe som jeg ikke vet? spurte Jess og myste på henne.

–Det gjør jeg vel ikke, protesterte Laila. –Men kanskje du skrev inn litt for smale interessefelt. De lover jo å finne en med de samme interessene. Kanskje det tar litt tid å finne den rette matchen. Hovedsaken er jo at du blir koblet med en som er riktig for deg.

Jess trakk på skuldrene. –Det spiller ingen rolle. Jeg regnet ikke med at dette skulle føre til noe. Skal vi stikke ned og få oss litt mat hos Sally’s?

–Det kan jeg ikke, sa Laila beklagende. –Jeg har en date.

Jess stirret på henne og forsøkte å tolke ansiktsuttrykket hennes. Laila så mer bekymret enn begeistret ut.

–Hvorfor sa du ikke det da du kom? spurte Jess. –Hvem er det? Har du navnet hans? Hvor skal dere møtes?

–På Panini Bistro, sa Laila.

Jess så forskende på henne. –Det er akkurat som om du skjuler noe. Hvem er dette? Kjenner jeg ham?

Laila nikket. –Det gjør du faktisk. Det var derfor jeg kom innom, for å høre om du hadde noe imot det.

–Hvorfor skulle jeg ha noe imot at du går ut med noen? spurte Jess. –Det er ingen her i byen jeg har hatt noe alvorlig på gang med, unntatt Stuart Charles i tredje klasse. Jeg gikk på flere fotballkamper for å se ham spille.

Laila mistet tråden. –Jeg trodde det var Connor du skulle se på de kampene.

–Tror du jeg ville at noen skulle vite at jeg var betatt av en eldre mann? smilte Jess. –Jeg tror Stuart var tolv. Det kunne ikke gå, sa hun og ble alvorlig. –Nå sporet vi av. Vi snakket om den daten din, og at jeg ikke kan forestille meg at det er noe jeg har noe imot.

–Jeg er ikke så sikker, sa Laila. –Det er Will, fortsatte hun uten å se på Jess.

Jess ble stående urørlig. Det kjentes som om hjertet gjorde et lite hopp. –Skal du spise lunsj med Will? spurte hun langsomt. –Sier du at den datamaskinen matchet deg med ham?

Laila nikket. –Det gjør ikke deg noe, vel? spurte hun bekymret. –Jeg ville si det selv, så du ikke får høre det fra andre. Hvis det plager deg, kan jeg avlyse.

–Ikke vær dum. Hvorfor skulle det plage meg? spurte Jess muntert, selv om hun ikke likte det hun hørte. –Jeg har aldri gått ut med Will, la hun til og tidde litt. –Du tror vel ikke…

–Tror hva da?

–Det sto i brosjyren at det er en psykolog som driver firmaet. Tror du det kan være Will?

Laila trakk på skuldrene. –Det kan hende, men jeg skjønner ikke hva det skulle ha å si.

–Vil det ikke være rart å gå ut med en psykolog? spurte Jess. Hun hadde vanskeligheter med å være i samme rom som ham. Hun slappet aldri av, det var som om Will så tvers igjennom henne og analyserte hvert ord hun sa. Kanskje denne oppmerksomheten kunne vært smigrende under andre omstendigheter, men hun følte seg på utstilling. Det hadde hun fått nok av da legene hadde prøvd å finne ut om hun hadde ADHD for mange år siden. All testingen hadde fått henne til å føle seg som et forsøksdyr.

–Hvorfor skulle det være så rart? spurte Laila og trakk på skuldrene. –Han er vel mer innsiktsfull enn de fleste menn jeg har møtt. Det er merkelig, men jeg har aldri tenkt på å date ham før. Vi er like gamle, men vi hang i forskjellige gjenger da vi gikk på skolen.

–Fordi du hang med en gjeng, og han var en nerd.

–Will var absolutt ikke noen nerd, sa Laila. –Jake og Mack er de beste vennene hans, og de var idrettsfolk begge to. Og han pleide å vanke hjemme hos dere sammen med Kevin og Connor. Jeg tror han spilte basketball på universitetslaget da han studerte, sa hun og lyste opp. –Han er høyere enn meg. Jeg er så lei av å gå i flate sko når jeg går ut med noen som så vidt er én sytti høy.

Jess kunne ikke helt forklare hvorfor hun mislikte tanken på at Laila skulle gå ut med Will. Var det fordi hun var mer interessert i ham enn hun ville innrømme? Eller var det fordi den dumme datamaskinen hadde bekreftet det hun alltid hadde sagt, at de ikke passet sammen? Hun tvang fram et smil. Venninnen hennes skulle ikke trenge å tenke på det.

–Jeg håper dere hygger dere, sa hun til Laila. –Det ville være flott hvis dette nettdatingbyrået fungerer.

Laila smilte bredt. –Jeg krysser fingrene. Jeg ringer senere og forteller hvordan det gikk.

Straks hun var ute av døren, tok Jess nøklene med seg og gikk ned til Sally’s. Hun visste at Jake og Mack satt der. Kanskje de kunne fortelle henne om det var Will som drev «Lunsj i viken».

*

Will sto på fortauet utenfor Panini Bistro og ventet på Laila Riley. Han hadde en litt pussig følelse nå som han skulle date en han hadde kjent nesten hele livet. Men de hadde sendt hverandre noen e-poster siden sist, og oppdaget at de hadde flere ting til felles. I det minste kunne de tilbringe en times tid med å oppdatere hverandre på hva felles kjente drev med, uten at det la noe press på noen av dem. Det var en ideell første date på den måten.

Han så at hun gikk ut av bilen litt lenger oppe i veien, og gikk målbevisst mot ham. Hun smilte da hun fikk se ham, og strakte fram hånden, før hun ombestemte seg og ga ham en klem.

–Dette er litt rart, sa hun.

–Jeg tenkte nettopp på hvor lett det var, parerte han. –Vi har kjent hverandre bestandig.

–Men ikke på denne måten, sa hun. –Ikke som en potensiell ektefelle.

Will så forskrekket på henne, og hun lo.

–Beklager, sa hun. –Selv om datamaskinen mener vi passer sammen, så kan vi vente litt med å tilkalle presten. Jeg mente bare at dette ikke er det samme som å støte på hverandre i et selskap. Det er en ordentlig date, selv om det bare er en lunsj.

Will smilte, og det pinlige øyeblikket var over. –Da burde jeg vel dra fram stolen din og be deg sitte ned, sa han og gjorde nettopp det før han plasserte seg selv ved bordet. –Vil du ha et glass vin til maten?

Hun ristet på hodet. –En ting har jeg lært om å jobbe i bank, og det er at jeg ikke kan glo på alle de tallene uten å være klar i toppen. Men du må gjerne ta et hvis du vil.

–Nei takk. Klientene mine forventer at jeg gir dem edruelige og gjennomtenkte råd.

De kikket i menyene, bestilte mat og lente seg tilbake. Will kom ikke på noe han kunne si som de ikke allerede hadde skrevet om i en mail.

–Jeg snakket med Jess før jeg kom hit, sa Laila.

Til sin ergrelse kjente Will at hjertet hoppet over et slag. –Å? Hvordan står det til med henne?

–Hun virket litt forbløffet over at jeg skulle spise lunsj med deg, sa Laila. –Jeg følte at jeg måtte si det til henne.

–Hvorfor det?

–Jeg er ikke sikker, tilsto hun. –Det er vel fordi jeg alltid har tenkt at dere to har en slags tilknytning. Og så er vi jo venner, hun og jeg. Jeg sa jo at jeg ikke er så flink til å holde på hemmeligheter.

Det hun sa om reaksjonen til Jess, trengte ikke bety noe, sa Will til seg selv. Det var antagelig ikke noe større sjokk enn om Laila hadde fortalt at hun hadde møtt ham i butikken.

Han sa ingenting. –Jess lurte på om det kunne være du som sto bak. «Lunsj i viken», fortsatte Laila. –Er det det?

Will nølte, men syntes han måtte svare. –Ja, sa han og forklarte hvorfor han hadde startet nettstedet. –Hittil har jeg koblet noe sånt som ti par til deres første date. Men dette er første gang jeg går ut med noen selv, la han til.

–Og så valgte du meg? spurte hun. –Hvorfor det?

–Vil du høre sannheten?

–Naturligvis.

–Jeg ville finne ut om kriteriene mine er rette, og du ga meg en lite truende måte å finne det ut på, innrømmet han. –I verste fall kunne vi le av det hele, hvis alt gikk galt.

–Jeg er ikke så sikker på om det er skjult en kompliment der, sa hun.

–Den er nok godt skjult, lo Will.

–Hva med de andre parene? Er det noen som har truffet blink?

–De første tilbakemeldingene har vært positive, sa han. –Kriteriene mine ser ut til å fungere bra, i det minste for folk som ikke kjenner hverandre. Det er flere som har fortalt at de har vært på sin tredje, faktisk også sin fjerde date med den første de ble matchet med.

–Så hvilke kriterier var det som fikk deg til å koble deg og meg? spurte Laila og så forskende på ham. –I stedet for Jess, for eksempel? Hun sendte innmeldingen sin samme dag som jeg.

Will kunne ikke nekte for at han hadde tenkt over muligheten. Det var en perfekt måte å få Jess til å se på ham med et annet blikk. Men han hadde ikke følt seg klar til å la seg ydmyke ved at hun lo hysterisk ved tanken på å gå ut med ham.

–Det har liksom ikke klaffet med Jess og meg, sa han forsiktig.

–Ifølge kriteriene dine? spurte Laila.

Will vred seg. –Ikke helt. Jeg tok ikke meg selv med i utvalget da jeg kjørte hennes data gjennom programmet.

Laila så overrasket på ham. –Hvorfor ikke?

–Jeg vet jo allerede at det ikke klaffer med oss.

–Men oss skal det klaffe med, ifølge dataprogrammet? gjentok Laila.

Han nikket. –Du og jeg har mange ting til felles, lignende interesser og ambisjoner og så videre.

Hun så muntert på ham. –Kanskje vi er skapt for hverandre.

–Det kan jo hende, sa han og holdt blikket hennes fast. Han håpet han skulle føle noe, bare et lite glimt av den samme kjemien han kjente når han var i samme rom som Jess. Men det skjedde ingenting. Det betydde ikke at kriteriene hans var gale. Det betydde bare at han ikke hadde noen måte å måle tiltrekning på, og selv han visste at det var en viktig ingrediens i et forhold.

Han skiftet emne og spurte henne ut om hennes mening om forskjellige økonomiske spørsmål. Laila svarte godt for seg. Hun var velinformert og direkte, og det likte han. De hadde spist dessert før han oppdaget at det var sent, og at han måtte tilbake til kontoret til den neste timeavtalen.

–Dette var hyggelig, sa han som sant var. –Jeg spiser gjerne lunsj med deg flere ganger.

–Jeg også, sa hun. –Men neste gang spanderer jeg.

Will skjønte at dette var en melding om at de skulle være venner og ikke noe mer. Han hadde tenkt i de samme baner, og ble lettet. –Det er en avtale.

–Men ikke en date, svarte hun. –Glem den dumme datamaskinen din, Will. Be Jess med ut. Du vet at det er henne du vil ha. Det har det alltid vært.

Han rynket pannen. –Vi passer ikke sammen.

Laila viftet avvergende med hånden. –Hvem sier det?

–Først og fremst Jess.

–Har du bedt henne med ut, og så har hun sagt nei?

–Ikke akkurat. Men hun har gjort det svært så tydelig at hun føler seg ille til mote sammen med meg.

–Det er akkurat det Jess trenger. Noen som kan riste litt i henne, sa Laila. –Ikke kast bort tiden din på å finne en erstatning som ikke er god nok. Sikt mot det du virkelig vil ha, sa hun og klemte ham. –Det er mitt råd til deg, la hun til med et smil. –Og det er heldigvis gratis.

Hun gikk bortover veien mens Will stirret etter henne. Hvorfor kunne ikke hun være den rette? Den konsise Laila Riley var mye mindre komplisert enn Jess O’Brien.

Han sukket. Det var jo det som var problemet. Han likte visst komplikasjoner. Det var dessverre det som kom til å bli hans undergang.

*

Connies første blind date var med en regnskapsfører i Annapolis.. Han var alenefar til barn som hadde flyttet ut for å studere, akkurat som Jenny. Han virket lovende. I mailene de hadde utvekslet, hadde det dukket opp flere ting de hadde til felles. Hun så for seg en hyggelig lunsj, kanskje en interessant samtale, men kanskje ikke noe mer.

Siden hun skulle kjøre til Annapolis, dro hun tidlig for å stikke innom Thomas O’Brien på stiftelsens kontor for å sjekke hvordan det gikk med innsamlingen for å frede Chesapeake-viken. Selv om det var søndag morgen, visste hun at onkelen til Jess var på jobb. Alle visste at han var arbeidsnarkoman. Da hun banket på døren til kontoret hans, kikket han opp fra papirene og strålte mot henne.

–Akkurat det jeg trengte på slik en dyster morgen, sa han og tok av seg lesebrillene. –Hva er det som fører deg til Annapolis?

Den entusiastiske stemmen hans fikk Connies puls til å slå fortere, selv om hun hadde sagt tusen ganger til seg selv at han bare var takknemlig for arbeidet hun gjorde for stiftelsen.

–Jeg har en date, sa hun og rynket litt på nesen. –En blind date, faktisk.

Han så forbauset på henne. –Hvorfor skulle en nydelig dame som deg dra på en blind date?

–Jeg har meldt meg på en dating-tjeneste på nettet, sa hun fårete. –Jess og Laila også.

–Alle tre? sa han og ristet trist på hodet. –Jeg skjønner ikke hva mannfolkene i Chesapeake Shores tenker på hvis dere tre er nødt til å finne menn på nettet. Og dette er den første daten din?

Connie nikket. –Sant å si er jeg litt nervøs.

–Det er ikke mer enn rimelig. Kanskje du skal vurdere dette.

–Jeg kan ikke bare la være å dukke opp, protesterte hun. –Det er udannet.

–Jeg kan bli med deg, sa han bestemt. –Ikke på selve daten, selvsagt, men jeg kan være i nærheten hvis det skulle oppstå problemer.

Hun så forskende på ham. –Ville du gjort det?

–Jeg føler det faktisk som en forpliktelse. Noen må se etter deg, og vi er så å si i familie.

Hun lo av det alvorlige tonefallet hans. –Vet du hvor gammel jeg er?

–Jeg har en anelse. Hvordan det?

–Jeg er gammel nok til å passe på meg selv.

–Ikke hvis denne mannen viser seg å være en sleip rundbrenner, sa han bestemt.

–Hvorfor begynner jeg å tro at det var dumt å stikke innom her? sa hun, men moret seg litt over den beskyttende holdningen hans. Og kanskje var hun litt rørt også.

Han smilte det smilet som alltid fikk tærne hennes til å krølle seg. –Siden du ikke kom for å be om beskyttelse, hva er det som bringer deg hit?

Blant annet det smilet, tenkte hun, men det våget hun ikke å si. De motstridende følelsene hun hadde for Thomas O’Brien var en plage for henne. Hun kunne ikke se for seg noen utvikling mellom dem. Men hun klarte ikke holde seg unna heller. Hun ble tiltrukket av den lidenskapen han hadde for arbeidet sitt, til den omsorgsfulle personligheten hans, den frekke humoren… av ham, kort sagt.

–Jeg har ikke sett deg siden den siste sommeraktiviteten, sa hun. –Jeg ville høre hvordan det går med innsamlingsarbeidet, og se om det er noe jeg kan gjøre for å hjelpe til.

–Jeg har et par ideer rundt det, sa han. –Skal vi ikke dra litt tidlig til denne lunsjen din, og ta en kaffe mens vi venter på at han dukker opp? Når jeg har møtt ham og forsikret meg om at han ikke gjør deg noe, skal jeg fordufte, lovet han.

Connie så for seg en hel del mulige katastrofer, men hun kunne ikke godt holde ham på avstand heller. Og kaffe med Thomas hørtes mer fristende ut enn lunsj med en vilt fremmed.

–Det hadde vært fint, sa hun.

De gikk til den restauranten som daten hennes hadde foreslått, valgte et bord med utsikt over elven, og bestilte kaffe. Connie ble så opptatt av det Thomas fortalte at hun knapt la merke til at en annen mann sto og så irritert ned på dem.

–Er du Connie Collins? spurte han.

Hun spratt skyldbevisst opp. –Det stemmer. Steve Lorton?

Han nikket, og skulte på Thomas. –Avbryter jeg noe her?

–Selvsagt ikke, sa Connie før Thomas rakk å svare. Han hadde et uttrykk i ansiktet som om han forsvarte reviret sitt. Hun presenterte de to for hverandre. –Thomas og jeg snakket bare om hvordan det går med stiftelsen hans som ønsker å frede bukten her. Jeg har gjort litt frivillig arbeid for ham.

Steve så litt blidere ut, men da Thomas ikke gjorde mine til å flytte på seg, måtte han dra til seg en stol fra nabobordet. Han satte seg overfor Connie, som om han ville markere at hun tilhørte ham. Connie kunne ikke huske når to menn sist hadde kjempet om hennes gunst, men hun oppdaget at hun ikke likte det like godt som hun hadde forestilt seg.

–Thomas skulle akkurat gå, sa hun med ettertrykk, men han lot ikke til å ta hintet.

–Steve har sikkert ikke noe imot at jeg blir her litt til, sa Thomas. Han hadde et målbevisst drag over haken som Connie hadde sett hos O’Brien-mennene rett som det var.

Hun skulle til å be ham rett ut om å gå, da han la til: –Det er flere andre ting vi må snakke om, Connie.

Connie så uforstående på ham. –Hva da?

–Planene våre for neste helg.

Nå skjønte hun ingenting. –Har vi planer?

–Det har vi, sa han mens han stirret på Steve.

Steve reiste seg så fort at stolen hans nesten veltet. –Jeg ante ikke at du allerede var sammen med noen, sa han anklagende til Connie. –Det kunne du ha fortalt meg.

Før hun rakk å svare, snudde han seg og gikk.

Hun stirret etter ham før hun kastet seg over Thomas. –Hva i all verden driver du med? Hvorfor skulle du jage ham vekk?

–Jeg likte ham ikke, sa han bare.

Hun så vantro på ham. –Jeg trodde vitsen med denne daten var at jeg skulle finne ut om jeg likte ham.

–Du ville ikke likt ham, slo Thomas fast. –Han er for selvopptatt.

–Og det oppdaget du i løpet av de to minuttene han satt her?

–Jeg merket at han ikke viste den minste interesse da du nevnte vern av bukten.

Sant nok. –Men du er veldig opptatt av den saken. Ikke alle er like lidenskapelig engasjert som du er.

Han holdt blikket hennes fast. –Du er det, sa han lavt. –Kan du si ærlig at du kunne bli interessert i en mann som ikke er opptatt av omgivelsene sine?

–Antagelig ikke, men jeg vil bestemme det selv, svarte hun.

–Jeg gjorde deg en tjeneste, sa han sta.

Hun sukket. Denne diskusjonen kom hun ikke til å vinne. Når sant skulle sies, var hun ikke så lei seg for det han hadde gjort, og det ga dem litt mer tid sammen. Hun visste ikke om hun likte det dette avslørte om hennes tankesett, men sånn var det nå.

–La oss tenke oss at du ville gjøre meg en tjeneste, sa hun. –Jeg kjørte helt hit for å spise lunsj. Betyr dette at du spanderer på meg?

Han lyste opp, og den buldrende latteren hans fikk de andre gjestene til å smile. –Det er det minste jeg kan gjøre, bekreftet han.

–Hva med de planene du hevdet at vi har for helgen, da? spurte hun og følte seg dristig på en helt ny måte.

–Middag på Brady’s lørdag kveld? foreslo han.

Trass i et lite glimt av forventning, nølte Connie. –Brady’s? Sikker på det?

–O’Brien-revir? spurte han og viste at han skjønte problemet.

–Stort sett.

–Men jeg kan ikke godt be deg kjøre til Annapolis igjen. Vi må finne et sted som familien min ikke har oppdaget. Chesapeake Shores er ikke den eneste byen der det er restauranter. La meg finne ut av det.

–Ja vel, sa hun og kjente at hun skalv på hendene. For å forsikre seg om at hun ikke mistolket situasjonen, møtte hun blikket hans.

–Er dette en date, Thomas? Eller et forretningsmessig møte? Jeg må ha det klart.

Han svarte ikke med det samme. –Det smarte svaret ville vel vært at det var forretningsmessig, sa han beklagende.

–Det ville nok vært lurt, nikket hun, men prøvde ikke engang å skjule sin skuffelse. Så minnet hun seg selv om at hun var over førti år, ikke en sjenert veggpryd av en tenåring. Thomas O’Brien var den første mann som hadde interessert henne på mange år. Hvorfor ikke være litt impulsiv? Hun så ham i øynene og fortsatte: –Jeg hadde håpet at det var en date.

Det gledet henne å se hvordan han lyste opp. –Da er det en date! utbrøt han. –Men…

–Du trenger ikke si det, Thomas. Familien trenger ikke vite om dette.

–Ikke fordi det er noe galt i at vi går ut, skyndte han seg å si.

Connie lo. –Tro meg, jeg skjønner. Når O’Brien-familien legger seg oppi ting, er de vanskelige å bli kvitt.

–Nettopp, sa han og kikket på menyen. –Jeg ble så sulten. Jeg tenker jeg tar litt sjømat. Hva med deg?

Connie trodde ikke hun ville få ned en bit. –En liten salat til meg.

–Sludder. Du må ha noen proteiner før du kjører hjem. Ta i det minste en krabbekake. De er kjempegode.

Hun ga etter. Hun visste at hun kom til å angre på det hvis hun bare spiste salat, da ville hun bli sulten igjen på vei hjem. Men hun kunne ikke la ham få viljen sin i alt. Det ville ikke lønne seg.

–Et smørbrød med krabbekake, da, foreslo hun.

–Utmerket valg!

Hun så på de muntre blå øynene hans og tenkte på at hun ikke hadde vært så fengslet av noen på det hun kunne huske, ikke engang av Jennys far. Selv om hun hadde vært glad i Sam, hadde han manglet styrke, modenhet, lidenskap og medfølelse, egenskaper som Thomas hadde i rikt monn.

Hun var betatt. Hun skulle bare ønske at det ikke hadde stått skrevet «Veien til knust hjerte» over hele situasjonen.

